Document ID: 32009D0996

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2009
σχετικά με τη χορήγηση χρηματοδοτικής συνδρομής από την Κοινότητα για το 2009 με σκοπό την κάλυψη των δαπανών που πραγματοποιήθηκαν από τη Γερμανία, την Ιταλία, τη Μάλτα, τις Κάτω Χώρες, την Πορτογαλία, τη Σλοβενία και την Ισπανία για την καταπολέμηση οργανισμών επιβλαβών για τα φυτά ή τα φυτικά προϊόντα
[κοινοποιηθείσα υπό τον αριθμό Ε(2009) 10050]
(Τα κείμενα στην ολλανδική, γερμανική, ιταλική, μαλτεζική, πορτογαλική, σλοβενική και ισπανική γλώσσα είναι τα μόνα αυθεντικά)
(2009/996/ΕΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23,
Εκτιμώντας τα ακόλουθα:
(1)
Σύμφωνα με την οδηγία 2000/29/ΕΚ, η Κοινότητα μπορεί να χορηγεί στα κράτη μέλη χρηματοδοτική συνδρομή για την κάλυψη δαπανών που σχετίζονται άμεσα με τα αναγκαία μέτρα που ελήφθησαν ή πρόκειται να ληφθούν για την καταπολέμηση επιβλαβών οργανισμών που εισήχθησαν στην Κοινότητα από τρίτες χώρες ή από άλλες περιοχές, με στόχο την εξάλειψή τους ή, αν αυτό δεν είναι δυνατόν, τον περιορισμό τους.
(2)
Στις 21 Απριλίου 2009 η Γερμανία υπέβαλε δύο αιτήσεις χρηματοδοτικής συνδρομής -μία για τη Βάδη-Βυρτεμβέργη και μία για τη Βαυαρία- σχετικά με τον έλεγχο της Diabrotica virgifera και για μέτρα που εφαρμόστηκαν το 2008 με σκοπό τον έλεγχο εστιών του επιβλαβούς οργανισμού που είχαν διαπιστωθεί το 2007 και το 2008· οι εστίες που εκδηλώθηκαν το 2007 είχαν ήδη υπαχθεί σε συγχρηματοδότηση το 2008.
(3)
Η Ιταλία υπέβαλε τέσσερις αιτήσεις χρηματοδοτικής συνδρομής. Η πρώτη αίτηση υποβλήθηκε στις 21 Απριλίου 2009 και αφορά τα μέτρα ελέγχου για τον Anoplophora chinensis στη Λομβαρδία στην επαρχία Brescia, κοινότητα Gussago, τα οποία εφαρμόστηκαν το 2008 και, από την 1η Ιανουαρίου έως τις 30 Απριλίου 2009, για τον έλεγχο μια εστίας που διαπιστώθηκε το 2008. Από την αξιολόγηση της εν λόγω αίτησης από την Επιτροπή δεν προέκυψε ότι η εκδήλωση εστίας αυτού του επιβλαβούς οργανισμού συνδέεται με τις υφιστάμενες εστίες στην επαρχία Μιλάνου ή Βαρέζε. Η δεύτερη αίτηση υποβλήθηκε στις 16 Απριλίου 2009 και αφορά τα μέτρα ελέγχου για τον Anoplophora chinensis στο Lazio, στην κοινότητα Ρώμης, τα οποία εφαρμόστηκαν το 2008 και το 2009 με σκοπό τον έλεγχο εστίας που διαπιστώθηκε το 2008. Η τρίτη αίτηση υποβλήθηκε στις 25 Νοεμβρίου 2008 και αφορά τα μέτρα ελέγχου για τον Anoplophora glabripennis στη Λομβαρδία, στην κοινότητα Corbetta, τα οποία εφαρμόστηκαν το 2007, το 2008 και από την 1η Ιανουαρίου έως τις 30 Απριλίου 2009, με σκοπό τον έλεγχο εστίας που διαπιστώθηκε το 2007. Η τέταρτη αίτηση, που αφορά μέτρα ελέγχου για τον Anoplophora chinensis στη Λομβαρδία στην επαρχία Brescia, κοινότητα Montichiari, δεν ήταν επιλέξιμη, επειδή η εστία κοινοποιήθηκε στην Επιτροπή περισσότερους από οκτώ μήνες μετά την επίσημη διαπίστωσή της και, ως εκ τούτου, δεν ευθυγραμμιζόταν με τις απαιτήσεις για άμεση κοινοποίηση που αναφέρονται στο άρθρο 16 παράγραφος 1 της οδηγίας 2000/29/ΕΚ.
(4)
Η Μάλτα υπέβαλε αίτηση χρηματοδοτικής συνδρομής στις 29 Απριλίου 2009 σχετικά με τα μέτρα ελέγχου για τον Rhynchophorus ferrugineus τα οποία εφαρμόστηκαν το 2008 και το 2009 με σκοπό τον έλεγχο εστιών που διαπιστώθηκαν το 2008.
(5)
Οι Κάτω Χώρες υπέβαλαν τέσσερις αιτήσεις χρηματοδοτικής συνδρομής στις 31 Δεκεμβρίου 2008. Η πρώτη αίτηση αφορά τα μέτρα ελέγχου για τον ιό της δακτυλιωτής κηλίδωσης του καπνού (TRSV) τα οποία εφαρμόστηκαν το 2007 και το 2008, με σκοπό τον έλεγχο εστίας που διαπιστώθηκε το 2006 και τα οποία αποτελούσαν ήδη αντικείμενο συγχρηματοδότησης το 2008. Η δεύτερη αίτηση αφορά τα μέτρα ελέγχου για τον ιό που προκαλεί κιτρίνισμα και καρούλιασμα των φύλλων της τομάτας τα οποία εφαρμόστηκαν το 2007 και το 2008 για εστίες που διαπιστώθηκαν το 2007. Η τρίτη αίτηση αφορά τα μέτρα ελέγχου για τον Clavibacter michiganensis ssp. michiganensis τα οποία εφαρμόστηκαν το 2007 και το 2008 για μία εστία που διαπιστώθηκε το 2007. Η τέταρτη αίτηση αφορά τα μέτρα ελέγχου για τον Anoplophora chinensis τα οποία εφαρμόστηκαν το 2008 για μία εστία που διαπιστώθηκε το 2007.
(6)
Η Πορτογαλία υπέβαλε αίτηση χρηματοδοτικής συνδρομής στις 24 Απριλίου 2009 σχετικά με τα μέτρα ελέγχου για τον Bursaphelenchus xylophilus τα οποία εφαρμόστηκαν το 2008 και το 2009 με σκοπό τον έλεγχο εστιών που διαπιστώθηκαν το 2008. Πράγματι, η Πορτογαλία διαπίστωσε 65 νέες εστίες του PWN την περίοδο μεταξύ Απριλίου και Ιουλίου 2008 σε περιοχές της Πορτογαλίας όπου δεν ήταν μέχρι τότε γνωστό ότι εκδηλωνόταν ο PWN. Με βάση τα αποτελέσματα εντατικής παρακολούθησης η οποία κάλυπτε το σύνολο της πορτογαλικής επικράτειας, δεν υπάρχει καμία ένδειξη ότι η εξάπλωση του PWN εκτός της αρχικώς μολυσμένης ζώνης του Setubal στην Πορτογαλία οφείλεται στη φυσική εξάπλωση από την εν λόγω ζώνη. Επιπλέον, οι ζώνες στις οποίες εντοπίζονται οι νέες εστίες δεν αποτελούσαν ήδη αντικείμενο κοινοτικής συγχρηματοδότησης μέτρων ελέγχου για τον PWN. Τέλος, στις 9-10 Μαρτίου 2009 η μόνιμη φυτοϋγειονομική επιτροπή ενέκρινε σχέδιο δράσης που υποβλήθηκε από την Πορτογαλία με σκοπό την αντιμετώπιση αυτού του νέου φυτοϋγειονομικού προβλήματος, το οποίο συνδέεται με τα μέτρα ελέγχου που παρουσιάζονται αναλυτικά στην παραπάνω αίτηση χρηματοδοτικής συνδρομής.
(7)
Ως εκ τούτου, φαίνεται αναγκαίο να βοηθηθεί η Πορτογαλία με τη χορήγηση συγχρηματοδότησης από την Ένωση, προκειμένου να λάβει τα απαραίτητα μέτρα για τον περιορισμό του PWN εντός της υφιστάμενης οριοθετημένης ζώνης στην επικράτειά της, καθώς και να προστατεύσει την επικράτεια άλλων κρατών μελών από τον PWN και να προασπίσει τα εμπορικά συμφέροντα της Κοινότητας όσον αφορά τις τρίτες χώρες.
(8)
Η Σλοβενία υπέβαλε αίτηση χρηματοδοτικής συνδρομής στις 30 Δεκεμβρίου 2008 σχετικά με τα μέτρα ελέγχου για τον Dryocosmus kuriphilus τα οποία εφαρμόστηκαν το 2008 και το 2009, με σκοπό τον έλεγχο εστίας που διαπιστώθηκε το 2007 και η οποία αποτελούσε ήδη αντικείμενο συγχρηματοδότησης το 2008.
(9)
Η Ισπανία υπέβαλε αίτηση χρηματοδοτικής συνδρομής στις 29 Απριλίου 2009 σχετικά με τα μέτρα ελέγχου για τον Bursaphelenchus xylophilus τα οποία εφαρμόστηκαν το 2008 και το 2009 με σκοπό τον έλεγχο εστίας που διαπιστώθηκε το 2008.
(10)
Η Γερμανία, η Ισπανία, η Ιταλία, η Μάλτα, οι Κάτω Χώρες, η Πορτογαλία, η Σλοβενία κατάρτισαν, κάθε μία ξεχωριστά, πρόγραμμα ενεργειών με στόχο την εξάλειψη ή τον περιορισμό επιβλαβών για τα φυτά οργανισμών που έχουν εισαχθεί στο έδαφος τους. Στα προγράμματα αυτά διευκρινίζονται οι επιδιωκόμενοι στόχοι, τα μέτρα που έχουν ληφθεί, η διάρκεια και το κόστος τους.
(11)
Η Γερμανία, η Ισπανία, η Ιταλία, η Μάλτα, οι Κάτω Χώρες, η Πορτογαλία, η Σλοβενία ζήτησαν να τους χορηγηθεί κοινοτική χρηματοδοτική συνδρομή για τα εν λόγω προγράμματα σύμφωνα με τις απαιτήσεις που προβλέπονται στο άρθρο 23 της οδηγίας 2000/29/ΕΚ, και ιδίως στις παραγράφους 1 και 4 του εν λόγω άρθρου, και σύμφωνα με τον κανονισμό (ΕΚ) αριθ. 1040/2002 της Επιτροπής, της 14ης Ιουνίου 2002, για τη θέσπιση λεπτομερών κανόνων για την εφαρμογή των διατάξεων σχετικά με την παροχή χρηματοδοτικής συνδρομής από την Κοινότητα στο πλαίσιο του φυτοϋγειονομικού ελέγχου και την κατάργηση του κανονισμού (ΕΚ) αριθ. 2051/97 (2).
(12)
Οι τεχνικές πληροφορίες που υποβλήθηκαν από τη Γερμανία, την Ισπανία, την Ιταλία, τη Μάλτα, τις Κάτω Χώρες, την Πορτογαλία, τη Σλοβενία έδωσαν τη δυνατότητα στην Επιτροπή να αναλύσει την κατάσταση επακριβώς και διεξοδικά και να διαπιστώσει την τήρηση των προϋποθέσεων για τη χορήγηση κοινοτικής χρηματοδοτικής συνδρομής, όπως προβλέπονται στο άρθρο 23 της οδηγίας 2000/29/ΕΚ. Κατά συνέπεια, κρίνεται σκόπιμο να χορηγηθεί κοινοτική χρηματοδοτική συνδρομή με σκοπό την κάλυψη των δαπανών για τα εν λόγω προγράμματα.
(13)
Η χρηματοδοτική συνδρομή της Κοινότητας μπορεί να καλύψει έως και το 50 % των επιλέξιμων δαπανών. Ωστόσο, σύμφωνα με το άρθρο 23 παράγραφος 5 τρίτο εδάφιο της οδηγίας 2000/29/ΕΚ, το ποσοστό της χρηματοδοτικής συνδρομής της Κοινότητας για το τρίτο έτος, δηλαδή για το 2009, του προγράμματος που υποβλήθηκε από την Ιταλία για τον έλεγχο του Anoplophora glabripennis θα πρέπει να μειωθεί. Επιπλέον, το ποσοστό της χρηματοδοτικής συνδρομής της Κοινότητας για τα προγράμματα που υποβλήθηκαν αντίστοιχα από τις Κάτω Χώρες, για τον έλεγχο του ιού της δακτυλιωτής κηλίδωσης του καπνού το 2008 (τρίτο έτος του υφιστάμενου προγράμματος), και από τη Σλοβενία, για τον έλεγχο του Dryocosmus kuriphilus το 2009 (τρίτο έτος του υφιστάμενου προγράμματος), θα πρέπει να περιοριστεί, αφού τα προγράμματα που κοινοποιήθηκαν από αυτά τα κράτη μέλη έχουν ήδη αποτελέσει αντικείμενο κοινοτικής χρηματοδότησης δυνάμει της απόφασης 2009/147/ΕΚ της Επιτροπής (3) για τα δύο πρώτα έτη των υφιστάμενων προγραμμάτων.
(14)
Κατ’ εφαρμογήν του άρθρου 23 παράγραφος 5 δεύτερο εδάφιο της οδηγίας 2000/29/ΕΚ, το ποσοστό της χρηματοδοτικής συνδρομής της Κοινότητας θα είναι 25 % για τα μέτρα στους φακέλους συγχρηματοδότησης που υποβλήθηκαν αντίστοιχα από την Ισπανία, για την αντικατάσταση το 2009 των κατεστραμμένων κωνοφόρων δέντρων από είδη δέντρων που δεν είναι ευπαθή στον Bursaphelenchus xylophilus, και από την Ιταλία, στους δύο φακέλους της Λομβαρδίας για την αντικατάσταση το 2008 των κατεστραμμένων φυλλοβόλων δέντρων από είδη δέντρων που δεν είναι ευπαθή στον Anoplophora chinensis ή στον Anoplophora glabripennis.
(15)
Σύμφωνα με το άρθρο 24 της οδηγίας 2000/29/ΕΚ, η Επιτροπή εξακριβώνει κατά πόσον η εμφάνιση του σχετικού επιβλαβούς οργανισμού προκλήθηκε από τη διεξαγωγή ακατάλληλων εξετάσεων ή επιθεωρήσεων και εγκρίνει μέτρα που κρίνονται κατάλληλα με βάση τα πορίσματα της εξακρίβωσής της.
(16)
Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (4), τα φυτοϋγειονομικά μέτρα χρηματοδοτούνται από το Ευρωπαϊκό Γεωργικό Ταμείο Εγγυήσεων. Για τους σκοπούς του δημοσιονομικού ελέγχου των εν λόγω μέτρων εφαρμόζονται τα άρθρα 9, 36 και 37 του εν λόγω κανονισμού.
(17)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η χορήγηση κοινοτικής χρηματοδοτικής συνδρομής για το 2009 με σκοπό την κάλυψη των δαπανών που πραγματοποιήθηκαν από τη Γερμανία, την Ισπανία, την Ιταλία, τη Μάλτα, τις Κάτω Χώρες, την Πορτογαλία, τη Σλοβενία, σχετικά με αναγκαία μέτρα που καθορίζονται στο άρθρο 23 παράγραφος 2 της οδηγίας 2000/29/ΕΚ και ελήφθησαν για την καταπολέμηση των οργανισμών που καλύπτονται από τα προγράμματα εκρίζωσης που παρατίθενται στο παράρτημα.
Άρθρο 2
1. Το συνολικό ποσό της χρηματοδοτικής συνδρομής που αναφέρεται στο άρθρο 1 ανέρχεται σε 14 049 023 EUR.
2. Τα ανώτατα ποσά της κοινοτικής χρηματοδοτικής συνδρομής για καθένα από τα προγράμματα αναφέρονται στο παράρτημα.
Άρθρο 3
Η κοινοτική χρηματοδοτική συνδρομή που καθορίζεται στο παράρτημα καταβάλλεται αν πληρούνται οι ακόλουθες προϋποθέσεις:
α)
έχουν προσκομισθεί αποδεικτικά στοιχεία για τα ληφθέντα μέτρα, σύμφωνα με τις διατάξεις του κανονισμού (ΕΚ) αριθ. 1040/2002·
β)
έχει υποβληθεί από το οικείο κράτος μέλος στην Επιτροπή αίτηση για την καταβολή της χρηματοδοτικής συνδρομής, σύμφωνα με το άρθρο 5 του κανονισμού (ΕΚ) αριθ. 1040/2002.
Η καταβολή της χρηματοδοτικής συνδρομής γίνεται με την επιφύλαξη των εξακριβώσεων της Επιτροπής, σύμφωνα με το άρθρο 24 της οδηγίας 2000/29/ΕΚ.
Άρθρο 4
Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στην Ιταλική Δημοκρατία, στη Δημοκρατία της Μάλτας, στο Βασίλειο των Κάτω Χωρών, στην Πορτογαλική Δημοκρατία, στο Βασίλειο της Ισπανίας και στη Δημοκρατία της Σλοβενίας.
Βρυξέλλες, 17 Δεκεμβρίου 2009.

Labels: 2
16
4
20
6
18
15